钦定古今图书集成/明伦汇编/氏族典/第237卷 > 张保洛
## 钦定古今图书集成/明伦汇编/氏族典/第237卷 > 张保洛

按《北齐书张保洛传》，“保洛，代人也。自云本出南阳西
鄂。家世好宾客，尚气侠，颇为北土所知。保洛少率健，
善弓马。魏孝昌中，北镇扰乱，保洛亦随众南下。葛荣
僭逆，以保洛为领左右。荣败，仍为尔朱荣统军，累迁
扬烈将军、奉车都尉。后隶高祖为都督，从讨步蕃。及
高祖起义，保洛为帐内，从破尔朱兆于广阿。寻迁右”
将军、中散大夫。仍以帐内从高祖围邺城。既拔，除平
南将军、光禄大夫。从破尔朱兆等于韩陵，因随高祖
入洛，加安东将军。后高祖启灭国邑，分授将士，保洛
随例封昌平县薄家城乡男。魏出帝令仪同贾显智
东趣济州，高祖遣大都督窦泰济自滑台拒显智，保
洛隶泰前驱。事定，转都督。从高祖袭夏州，克之。元象
初，除西夏州刺史、当州大都督。又以前后功，封安武
县伯，转行蔚州刺史。从高祖攻周文帝于邙山，围玉
壁，攻龙门，还，留镇晋州。世宗即位，以保洛为左厢大
都督，后出晋州，加征西将军。王思政之援颍川，攻围
未克，世宗仍令保洛镇杨志坞，使与扬州为掎角之
势。颍川平，寻除梁州刺史。显祖受禅，仍为刺史。所在
聚敛为务，民吏怨之。济南初，出为沧州刺史，封敷城
郡王。为在州聚敛，免官，削夺王爵。及卒，赠以前官，追
复本封。

===张纂===按《北齐书张纂传》：“纂字徽纂，代郡平城人也。父烈，桑
干太守。纂初事尔朱荣，又为尔朱兆都督长史。为兆
使于高祖，遂被顾识。高祖举义山东，刘延据相州拒
守，时纂亦在其中。高祖攻而拔之，以纂参丞相军事。
纂性便僻，左右出内，稍见亲待。仍补行台郎中。高祖
启减国封，分赏文武，纂随例封寿张伯。魏武帝末，高”
祖赴洛，以赵郡公琛为行台，守晋阳，以纂为右丞，转
相府功曹参军事，除右光禄大夫。使于茹茹。以衔命
称旨，历中外丞相二府从事中郎。邙山之役，大获俘
掳，高祖令纂部送京师。魏帝赐绢五百匹，封武安县
伯。复为高祖行台右丞，从征玉壁。大军将还山东，行
达晋州，忽值寒雨，士卒饥冻，至有死者。州以边禁，不
听入城。于时纂为别使，遇见辄令开门内之，分寄民
家，给其火食，多所全济。高祖闻而善之。纂事高祖二
十馀岁，传通教令，甚见亲赏。世宗嗣位，侯景作乱颍
川，招引西魏，以纂为南道行台，与诸将率讨之。还除
瀛州刺史。会世宗入为太子少傅。后与平原王段孝
先、行台尚书辛术等攻围东楚，仍拔广陵、泾州数城，
斩贼帅东方白额。授仪同三司、监筑长城大使，领步
骑数千，镇防北境。还，迁护军将，寻卒。